Author: Hana Gottschallová
Last saved by: Zuzana Földesová Motajová
Company: MZ SR

Predkladacia správa

	Ministerstvo zdravotníctva SR predkladá na rokovanie vlády Slovenskej republiky „Návrh nariadenia vlády SR, ktorým sa mení a dopĺňa nariadenie vlády SR č. 322/2006 Z. z. o spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení nariadenia vlády SR č. 589/2006 Z. z.“ ako iniciatívny materiál. 

	Nariadenie vlády SR č. 322/2006 Z. z. je vykonávacím predpisom zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, v ktorom sa umožňuje na základe plurality vysokých škôl uskutočňovať ďalšie vzdelávanie zdravotníckych pracovníkov, túto skutočnosť je potrebné upraviť a zohľadniť aj v nariadení vlády SR č. 322/2006 Z. z. prostredníctvom predkladaného návrhu. 

	Okrem Slovenskej zdravotníckej univerzity v Bratislave sa umožňuje na základe podmienok ustanovených v zákone č. 578/2004 Z. z. uskutočňovať ďalšie vzdelávanie zdravotníckych pracovníkov aj iným vzdelávacím ustanovizniam, ktoré získajú akreditáciu od Ministerstva zdravotníctva SR. Princíp plurality je potrebné doplniť aj do ustanovení o procese zaraďovania zdravotníckeho pracovníka do špecializačného štúdia, t. j. zdravotníckeho pracovníka do špecializačného štúdia zaradí tá akreditovaná vzdelávacia ustanovizeň, na ktorej začne špecializačné štúdium študovať. Keďže každá vzdelávacia ustanovizeň bude na účely zaznamenávania všetkých foriem ďalšieho vzdelávania vydávať doklady o ďalšom vzdelávaní (index odbornosti a záznamník zdravotných výkonov a iných odborných aktivít), je potrebné zabezpečiť jednotnú evidenciu vydaných dokladov o ďalšom vzdelávaní prostredníctvom Slovenskej zdravotníckej univerzity v Bratislave. Vzdelávacie ustanovizne realizujúce akreditované študijné programy ďalšieho vzdelávania zdravotníckych pracovníkov sa zaväzujú Slovenskej zdravotníckej univerzite v Bratislave, ako štátnej vysokej škole, ktorá je príspevkovou organizáciou Ministerstva zdravotníctva SR poskytnúť potrebnú súčinnosť a doklady pri ich evidencii tak, aby sa zamedzila prípadná duplicita v štúdiu.

Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie. 

	Navrhovaná právna úprava je v súlade s Ústavou Slovenskej republiky, s právnym poriadkom Slovenskej republiky a s medzinárodnými zmluvami a inými dokumentmi záväznými pre Slovenskú republiku.